"ויעשו כולם אגודה אחת"

# רציונל

חג הסוכות הופך את כל העם לשווים בכמה דרכים.

האופן המרכזי הוא המעבר לבית ארעי, אין יותר סמלי סטאטוס בצורת בתים שונים, כולם "גרים" בחוץ בסוכות שלפי חוקי הבניה שלהן לא יכולות להיות מפוארות.

כולם מחויבים בשמחת החג – "**וְשָׂמַחְתָּ בְּחַגֶּךָ** אַתָּה וּבִנְךָ וּבִתֶּךָ וְעַבְדְּךָ וַאֲמָתֶךָ וְהַלֵּוִי וְהַגֵּר וְהַיָּתוֹם וְהָאַלְמָנָה אֲשֶׁר בִּשְׁעָרֶיךָ" (דברים טז יד)

בדומה לשבת – "וְיוֹם הַשְּׁבִיעִי שַׁבָּת לַה' אֱלֹהֶיךָ לֹא תַעֲשֶׂה כָל מְלָאכָה אַתָּה וּבִנְךָ וּבִתֶּךָ עַבְדְּךָ וַאֲמָתְךָ וּבְהֶמְתֶּךָ וְגֵרְךָ..." (שמות כ, ט)

אם ביום רגיל ישנם מעמדות – העבד והאמה שונים ואינם שווים במעמדם לאדון – בסוכות כולם שווים.

גם מעמד "הקהל" מכנס אחד לשבע שנים את כל העם כולם כאחד אנשים נשים וטף – " הַקְהֵל אֶת-הָעָם הָאֲנָשִׁים וְהַנָּשִׁים וְהַטַּף וְגֵרְךָ אֲשֶׁר בִּשְׁעָרֶיךָ" (דברים לא יב) – וכולם שומעים ביחד את פרקי התורה מפי המלך, חשובים ועבדים במעמד אחד יחדיו.

בנוסף מצורף מדרש המסביר את הטעם לארבעת המינים, המייצגים סוגים שונים של אנשים בעם ואת האגודה האחת עושים מכולם.

# ויקרא רבה (וילנא) פרשה ל יב

פרי עץ הדר אלו ישראל מה אתרוג זה יש בו טעם ויש בו ריח כך ישראל יש בהם בני אדם שיש בהם תורה ויש בהם מעשים טובים

כפות תמרים אלו ישראל מה התמרה הזו יש בו טעם ואין בו ריח כך הם ישראל יש בהם שיש בהם תורה ואין בהם מעשים טובים

וענף עץ עבות אלו ישראל מה הדס יש בו ריח ואין בו טעם כך ישראל יש בהם שיש בהם מעשים טובים ואין בהם תורה

וערבי נחל אלו ישראל מה ערבה זו אין בה טעם ואין בה ריח כך הם ישראל יש בהם בני אדם שאין בהם לא תורה ולא מעשים טובים

ומה הקב"ה עושה להם?

לאבדן אי אפשר, אלא אמר הקב"ה יוקשרו כולם אגודה אחת והן מכפרין אלו על אלו ואם עשיתם כך אותה שעה אני מתעלה הה"ד (עמוס ט) "הבונה בשמים מעלותיו"

ואימתי הוא מתעלה? כשהן עשויין אגודה אחת שנאמר (שם, עמוס ט') "ואגודתו על ארץ יסדה" לפיכך משה מזהיר לישראל "ולקחתם לכם ביום הראשון".

# שאלות לדיון

1. אילו סוגים של בתים אתם מכירים?
2. מה ההבדלים הללו מייצגים? (הילדים ידעו להגיד – הם עשירים יותר..)
3. מה זה ארעי ומה זה קבע?
4. מה ההבדלים בין סוכה לבית קבע? (סכך מול גג, קישוטים מול תמונות וחפצי נוי, דפנות מול קירות, דירה קבוע סוכה שבוע מוגדר בשנה)
5. האם יש הבדל בין הסוכות השונות? (יש סוכות עץ וסוכות מבד – אבל כולם ארעיות וכולן כשרות אין "הידור" בבניית סוכה רק סוכה כשרה ולא כשרה)
6. למה גורמת תחושת הארעיות? מדוע לדעתכם אלוהים ציווה אותנו לשבת בסוכה?
7. מי מחויב לחגוג את חג הסוכות? מי חייב לשמוח בחג?
8. מה מיוחד במצוות הקהל? (פעם בשבע שנים וכל העם חוגג יחד)
9. האם יש קשר לדעתכם בין הישיבה הארעית בסוכה לבין השמחה הכללית של כל המעמדות?
10. האם אתם מכירים עד חגים ומעודים בהם כתוב שעל כולם לחגוג יחד? (בשבת קיים פסוק דומה)
11. מה גורם בשבת לתחושת האחידות והשוויון?
12. מה מייצגים ארבעת המינים לפי מדרש ויקרא רבה?
13. מה הסיבה לנטילתם ביחד?

למורה:

לקטנים ניתן להפסיק את הדיון בהבדל שבין בית קבע לארעי, ולעשות קישוט לסוכה.